নতুন বছরে বাংলাদেশের ক্রিকেট সূচি
বিদায়-২০১৮, স্বাগত ২০১৯। নতুন সূর্যোদয়, নতুন স্বপ্ন-আশা। শুভ হোক আগামীর পথচলা। আন্তর্জাতিক ও ঘরোয়া ক্রিকেট মিলে বিদায়ী বছরটি দারুণ কেটেছে বাংলাদেশের। দলগত সাফল্যের পাশাপাশি ব্যক্তিগত অর্জনও এসেছে। নতুন বছরেরও তা অব্যাহত থাক। ক্রিকেট বিশ্বে টাইগারদের ভাবমূর্তি হোক আরো উজ্জ্বল। এমনটিই প্রত্যাশা দেশের কোটি ক্রিকেটপ্রেমীর।







ভীষণ ব্যস্ততার মধ্য দিয়ে ২০১৮ সাল কেটেছে বাংলাদেশের। ক’দিন আগে হোমগ্রাউন্ডে ওয়েস্ট ইন্ডিজ সিরিজ দিয়ে গেল বছরের সমাপ্তি টেনেছেন টাইগাররা। ২০১৯ সালেও ব্যস্ত সময় কাটাবেন তারা।নতুন বছরে আইসিসির ফিউচার ট্যুর প্রোগ্রামে (এফটিপি) রয়েছে বেশ কয়েকটি সিরিজ।




আগামী ফেব্রুয়ারিতে নিউজিল্যান্ড সফর দিয়ে আন্তর্জাতিক ক্রিকেটে নববর্ষের পথচলা শুরু করবে বাংলাদেশ। সেই সফরে কিউইদের বিপক্ষে ৩টি করে ওয়ানডে ও টেস্টের সিরিজ খেলবে সফরকারীরা। মার্চে শেষ হবে সেই সিরিজ। এরপর একমাস বিরতি।
পরে মে মাসে আয়ারল্যান্ডের মাটিতে তিনজাতি সিরিজ খেলবে বাংলাদেশ। যেখানে আয়ারল্যান্ড ও উইন্ডিজকে নিয়ে ৭ ম্যাচের ওয়ানডে সিরিজে লড়বেন মাশরাফি বাহিনী। এ সিরিজের পরই ইংল্যান্ড বিশ্বকাপের উদ্দেশে দেশ ছাড়বেন তারা।
বিশ্বকাপ শেষে অক্টোবরে দেশের মাটিতে অস্ট্রেলিয়ার বিপক্ষে ৩ ম্যাচ টি-টোয়েন্টি সিরিজ খেলবেন লাল-সবুজ জার্সিধারীরা। একই মাসে ঘরের মাঠে আফগানিস্তানের বিপক্ষে ১ টেস্ট ও ২ ম্যাচ টি-টোয়েন্টি সিরিজ খেলবেন তারা।
নভেম্বরে ভারত সফরে যাবে বাংলাদেশ। সেখানে বিরাট বাহিনীর বিপক্ষে ২ টেস্ট ও ৩ টি-টোয়েন্টির সিরিজ খেলবেন সাকিব-তামিমরা। ডিসেম্বরে শ্রীলংকা সফর করবেন তারা। লংকায় ৩ ম্যাচ ওয়ানডে সিরিজ খেলবেন স্টিভ রোডসের শিষ্যরা। লংকান সিরিজ দিয়েই ২০১৯ সালের ইতি টানবেন তারা।

বিদায়-২০১৮, স্বাগত ২০১৯। নতুন সূর্যোদয়, নতুন স্বপ্ন-আশা। শুভ হোক আগামীর পথচলা। আন্তর্জাতিক ও ঘরোয়া ক্রিকেট মিলে বিদায়ী বছরটি দারুণ কেটেছে বাংলাদেশের। দলগত সাফল্যের পাশাপাশি ব্যক্তিগত অর্জনও এসেছে। নতুন বছরেরও তা অব্যাহত থাক। ক্রিকেট বিশ্বে টাইগারদের ভাবমূর্তি হোক আরো উজ্জ্বল। এমনটিই প্রত্যাশা দেশের কোটি ক্রিকেটপ্রেমীর।